Innlent | mbl | 20.11.2020 | 15:12 | Uppfært 16:07
Katrín Jakobsdóttir á fundinum í dag. mbl.is/Kristinn Magnússon
Hlutabótaleiðin hefur verið framlengd og tekjutengt tímabil atvinnuleysisbóta hefur verið lengt. Grunnatvinnuleysisbætur verða hækkaðar í 307.403 krónur.
Þetta kom fram í máli Katrínar Jakobsdóttir forsætisráðherra á rafrænum blaðamannafundi.
Bætt verður við þá hækkun á grunnatvinnuleysisbótum sem þegar var orðin. Fyrst var ákveðið að hækka atvinnuleysisbætur árið 2018 en nú bætist viðbótarálag við.
Desemberuppbót til atvinnuleitenda verður 86 þúsund krónur.
Greitt verður sérstakt viðbótarálag á grunnbætur atvinnuleysistrygginga á næsta ári sem koma á til móts við þann stóra hóp sem á næstu mánuðum fellur út af tekjutengdum atvinnuleysisbótum. Álagið hljóðar upp á 2,5% og kemur til viðbótar þeirri 3,6%hækkun sem gert er ráð fyrir í fjárlagafrumvarpi. Með þessu nemur heildarhækkun grunnbóta 6,2% og þær verða því 307.403 krónur.
Hækkaðar greiðslur vegna framfærslu barna atvinnuleitenda verða framlengdar út næsta ár þar sem 6% viðbótarálag reiknast ofan á grunnatvinnuleysisbætur vegna framfærslu hvers barns, í stað 4% áður, að því kemur fram í tilkynningu frá ríkisstjórninni.
Með viðspyrnustyrkjum verður samfélagið betur viðbúið því þegar heimurinn opnast að nýju. Viðspyrnustyrkir eru beint framhald af tekjufallsstyrkjum og er þeim ætlað að aðstoða fyrirtæki við að viðhalda lágmarksstarfsemi meðan áhrifa faraldursins gætir. Úrræðið tekur til allra tekjuskattskyldra rekstraraðila sem verða fyrir a.m.k. 60% tekjufalli og gildir um alla rekstraraðila óháð rekstrarformi, það gildir þannig líka um einyrkja sem stunda atvinnurekstur á eigin kennitölu, segir einnig í tilkynningunni.
Fyrir rekstraraðila með tekjufall upp á 80%-100%:
Getur hæst orðið 2,5 milljónirkróna.
Sóttvarnaráðstafanir fram eftir vetri
Katrín sagði á fundinum að þótt vel hefði gengið að ná árangri vegna hertra sóttvarnaástæðna eigum við enn við smit í samfélaginu. Hún sagðist reikna með sóttvarnaráðstöfunum í samfélaginu fram eftir vetri.
Hún sagði þriðju bylgju veirunnar hafa sett svip sinn á samfélagið og að stjórnvöld hafi byggt á þekkingunni sem skapaðist í fyrstu bylgjunni.
Atvinnuleysið stærsta vandamálið
Katrín bætti við að aðgerðirnar sem núna er ráðist í eiga að horfa fram á veginn og koma til móts við atvinnulífið og almenning í landinu. Atvinnuleysið sé stærsta vandamálið og ríkisstjórnin hafi lagt áherslu á að fjölga störfum og efla nýsköpun og rannsóknir.
Hún sagðist reikna með því að bóluefni verði komið til landsins á næsta ári og að ákveðið ljós sjáist fyrir endann á göngunum. Einnig nefndi hún að henni liði eins og heill mannsaldur væri liðinn síðan fyrstu aðgerðir ríkisstjórnarinnar vegna veirunnar voru kynntar í mars. Hún sagði að hægt væri að draga þann lærdóm af ástandinu að Ísland eigi öfluga samfélagslega innviði.
Sigurður Ingi Jóhannsson, Katrín Jakobsdóttir, Bjarni Benediktsson og Ásmundur Einar Daðason. mbl.is/Kristinn Magnússon